Câștigătorii concursului cu tema Când v-ați dorit ultima oară să vă schimbați apartamentul?, lansat de site-ul de anunțuri imobiliare Storia, sunt Cesro, Diana și Elena, la ale căror istorisiri am râs cu lacrimi. Cesro câștigă 1 voucher de 500 de euro la un magazin de design interior, iar povestea cu care câștigă a fost ilustrată de Livia Coloji. Diana și Elena câștigă câte un voucher de 250 de euro la un magazin de design interior. Iată poveștile câștigătoare:

Cesro:

Povestea originală a lui Cesro, editată puțin de mine, a sunat așa:

Se făcea că locuiam (clandestin, ca orice transplantat în București), într-un bloc de garsoniere de la Dristor. Într-o frumoasă zi de sâmbătă, mă duc să duc gunoiul. La ghenă mă interpelează administratorul, un stimabil domn de vreo 70 ani, suspect de antecedente securiste:

– Ce aveți acolo?, mă întreabă.

Eu, siderată, zic:

– Gunoi.

– Da?! Ce gunoi? Ia dați aici să văd.

– Aoleu, zic, da’ cum se poate? Ce treabă aveți să va uitați în punga mea de gunoi?!

Domnul, vizibil deranjat de îndrăzneală mea, purcede la a-mi explica că e administrator și are dreptul să verifice gunoiul locatarilor, pentru că știe el că suntem mulți care aruncăm mâncare bună degeaba.

– Corporatiști de-ăștia ca voi, care va bateți joc!, adaugă.

Acum ce să fac? Mă zbat puțin pentru acces la gura ghenei (omul deja se baricadase așteptând insistent să-i predau gunoiul) și arunc sacul. Oooo, apocalipsă! Stimabilul încearcă să mă rețină acum în ghenă, cerând insistent să-i spun la ce apartament stau, pentru că e clar că locuiesc fraudulos și oricum trebuie să ne treacă el pe toți pe caiet. Avea caiet!!! Văzând că dau să plec, vine după mine, amenințând că mă urmărește să vadă unde stau și trimite poliția să mă evacueze. Acu’ io, femeie ce-a îndrăznit să iasă singură la ghena blocului, ce să fac? În loc să mă duc în casă să-mi termin curățenia de sâmbătă, aleg să stau 3 ore învârtindu-mă prin fața blocului, în pijamale, de frică să nu mă urmărească individul.

Lecția învățată? Du-te întotdeauna la ghenă altui etaj și niciodată fără haine de stradă, că nu știi cine vrea să te treacă pe caiet sau să-ți verifice gunoiul.

***

Povestea cu care câștigă Diana voucherul de 250 de euro e următoarea:

Stăteam cu o prietenă într-un apartament dintr-o vilă. În aceeași vilă, mai stăteau doi bătranei simpatici. Locuiau cu nepoțica și aveau și o pisică, pe care o mai lăsau pe scara comună și mai scăpa și pe afară.

Într-o zi ne sună panicați că sunt fulgi de porumbel pe toată scara, inclusiv pe preșurile din fața ușilor apartamentelor. Suntem chestionate despre cine a venit la noi. Explicăm frumos că nu a venit nimeni la noi și că nu am făcut nimic cu fulgi, probabil a prins pisica vreun porumbel și, ca toate pisicile, a lăsat pe preș și un suvenir. Ni se spune că pisica nu ar face niciodată așa ceva și că probabil face cineva vrăji și e numai vina noastră, pentru că numai pe la noi mai vin oameni. Sau poate chiar noi suntem cele ce facem vraji, mai știi?

După aproximativ două săptămâni aceeași poveste, aceleași telefoane.

Într-o seară, bătrânelul îmi spune că sunt și două invitații la Poliție pe numele nostru…

Așa că ne-am dus fiecare la secție. Într-un birou plin de polițiști care râdeau de situație, am dat cu subsemnatul că nu mă ocup cu vrăji și că nu știu de unde apăruseră fulgii respectivi.

***

Și iată și povestea Elenei, tot așa, editată puțin de mine:

Venisem din provincie la capitală, iar taică-miu nu concepea că odraslă să stea în cămin, cu gândacii. Așa că mi-a găsit o garsonieră într-un bloc de nefamiliști la Luică, o zonă incredibil de pestriță și de nefrecventabila.

Nu m-au deranjat mărimea garsonierei, baia fără ușă ce dădea în bucătărie, distanță până la Universitate. Nu. Eram în capitală, nene. Dar când, mergând până la supermarket, într-o seară, un… domn mi-a îndesat în gură niște arahide trase în ciocolată și mi-a zis “Ia, fă, că e bune!”, în 3 ore, mi-am găsit o altă garsonieră.

***

Sper că v-ați amuzat, eu am râs copios la toate trei. Cât despre Storia.ro, e lansat de OLX și e folosit în acest moment de peste 1.000 agenții imobiliare și de dezvoltatori din toată țara. Așa că, dacă vreți să vă mutați, folosiți-l cu încredere.